ETXEBERRIA IRADI (EH Bildu, 2014-12-04):
Eskerrik asko presidente. Arratsalde on berriro guztioi.
Pixka bat harrituta aitortu behar dut banagoela, zeren bai PNVk eta bai PPk nire ahotan jarri dituzte esan ez ditudan hitzak, baina tira. Nolabait ere oraingoan saiatuko naizenez EH Bilduren posizioa laburbiltzen, pentsatzen dut oraingoan bai aurrekoan ondo azaldu ez banaiz, ba ondo ulertuko didazuela.
Hasieran esan dut ugalketa lagunduan PPren Gobernuak egin dituen murrizketa diskriminatzaileen aurrean EH Bilduk gaur hemen bi helburu zituela. Bat zen PPren murrizketa ideologiko eta diskriminatzailea salatzea. Ez dakit Laura ez baita entzuten ari. Bai, salatzea PPren murrizketa.
Bigarrenik Jaurlaritzari eskatzea murrizketa hau ez aplikatzeko hartutako konpromiso hori mantentzea, pauso batzuk gehiago emanez eta bai eskatzen genion Jaurlaritzari pauso batzuk gehiago ematea. Murrizketarik uste dut ez dudala aipatu, ez dakit murrizketen fantasmak non dauden kasu honetan.
Lehenengo helburuan, PPren murrizketa salatzeari dagokionez, Parlamentuko talde gehienen adostasuna lortu dugu eta pozgarria da. Gehiengoarentzat ez da onargarria PPk ezarri duen murrizketa ideologiko hau. Ez da onargarria bikote heterosexualen arauari jarraitzen ez dieten pertsonak bigarren mailako herritar gisa tratatzea, ugalketa lagundua osasun sistema publikoa emakume guztiontzat. Horixe da Parlamentu honek gaur aldarrikatu eta onartuko duena.
Bigarren helburua lortu dugu baina neurri batean soilik, Parlamentu honen gehiengoak adostu dugu, Jaurlaritzari eskatzea eskubide hau unibertsal mantentzeko konpromiso horretan manten dadila eta garrantzitsua da. Garrantzitsua da eta Osasun Sailari ondo egindakoa ere aitortu egin behar zaio. Pozten gara kasu honetan Madrildik etorri zaigun murrizketa hau aplikatu ez izanaz eta adostu dugun erdibidekoa horraino iristen da.
Eta egia da EH Bilduk aukera hau baliatu nahi izan duela pausu batzuk gehiago emateko, Jaurlaritzari eskatzeko pausu batzuk gehiago eman ditzala, pausu batzuk gehiago eman ditzala norabide horretan, baina onartu behar dut, honetan bakarrik geratu garela eta ez dugula lortu honetan adostasunik lortzea.
Ez dugu lortu onartzerik komunikazio eta informazio kanpainak egin behar direla bai Osakidetza barruan eta bai herritarrei begira, guztiek ere argi izan dezaten Araba, Bizkaia eta Gipuzkoan emakume guztiek daukatela osasun publikoan ugalketa lagundurako eskubidea.
Ez dugu lortu erdibidekoan puntu hori txertatzerik eta ezta ere ez dugu lortu proposatzen genuena, ugalketa lagunduko unitateen terminologia eta prozesu horietan eta baita ere haurdunaldi prozesuan banatzen den material hori egokitzea gurasotasun eredu eta familia eredu anitzetara.
Eta hortaz, oraingoz, ugalketa lagunduaren unitateek esterilitate edo antzutasun unitateak izaten jarraituko dute. Eta banatzen diren materialek familia nuklear heterosexual horren arauari izkin egiten dioten pertsonak baztertzen jarraituko dute.
Edozein modutan eta nabarmendu nahi dut hala ere, gaur lortu dugun adostasuna garrantzitsua da. Ugalketa lagundua osasun sistema publikoan emakume guztientzat inolako diskriminaziorik gabe, ondoan gizon bat izan edo ez.
Baina oraindik zer hobetua badagoelako, ekimen hau uste dugu ez dela puntu eta aparte bat, jarraipena emango diogu gaur mahai gainean geratu zaizkigun hobetu beharreko alderdiak aintzat har daitezen.
Horregatik bat egiten dugu erdibideko proposamenarekin eta alde bozkatuko dugu, baina baiezko kritiko bat izango da, gai honetan badagoelako zer hobetua eta etxeko lanak geratu zaizkigulako gai hau behar bezala ixteko.
Eta bukatzeko, osasun sistema publikoaz ari garen egun honetan, gure elkartasuna eta babesa helarazi nahi diegu Osakidetzan lan baldintza duinen eta kalitatezko osasun zerbitzuaren alde greban ari diren langile guztiei, zuen borroka gurea ere badelako eta zuen lorpenak guztiontzat direlako.
Mila esker.